Pasiūlymas TARYBOS SPRENDIMAS dėl Europos Sąjungos ir Kongo Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Sąjungą importuojamais medienos produktais (FLEGT) sudarymo





[pic] | EUROPOS KOMISIJA | Briuselis, 2010.3.30 KOM(2010)118 galutinis 2010/0062 (NLE) Pasiūlymas TARYBOS SPRENDIMAS dėl Europos Sąjungos ir Kongo Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Sąjungą importuojamais medienos produktais (FLEGT) sudarymo AIŠKINAMASIS MEMORANDUMAS Miškų teisės aktų vykdymo, miškų valdymo ir prekybos mediena (FLEGT)[1] veiksmų plane, kurį 2003 m. patvirtino Taryba[2], siūloma įvairių priemonių, susijusių su parama medieną gaminančioms šalims, daugiašaliu bendradarbiavimu kovojant su prekyba neteisėtai nukirsta mediena, parama privačiojo sektoriaus iniciatyvoms, taip pat priemonių, kuriomis siekiama atgrasyti nuo investicijoms į neteisėtą miškų kirtimą skatinančią veiklą. Kertinis veiksmų plano akmuo – Sąjungos ir medieną gaminančių šalių FLEGT srities partnerystės, kuriomis siekiama sustabdyti neteisėtą kirtimą, užmezgimas. 2005 m. Taryba priėmė Reglamentą (EB) Nr. 2173/2005[3], kuriuo sukuriama licencijavimo schema ir medienos importo į Sąjungą teisėtumo tikrinimo mechanizmas. 2005 m. gruodžio mėn. Taryba įgaliojo Komisiją derėtis dėl partnerystės susitarimų su medieną gaminančiomis šalimis, siekiant įgyvendinti ES miškų teisės aktų vykdymo, miškų valdymo ir prekybos mediena (FLEGT) veiksmų planą ir ypač skatinti medienos, kurios teisėtumas patvirtintas, importą iš šių šalių partnerių į Europos Sąjungą bei prekybą ja[4]. Susitarimas su Kongu yra antrasis (po susitarimo su Gana) toks šalies gamintojos ir Europos Sąjungos derybomis pasiektas partnerystės susitarimas. Komisija pradėjo derybas su Kongu 2008 m. birželio mėn. Derybos truko 10 mėnesių, įvyko keturi tiesioginių derybų raundai ir keturiolika techninių vaizdo konferencijų. Derybose Komisijai padėjo kelios valstybės narės. Komisija nuolat informuodavo Tarybą apie derybų pažangą teikdama reguliarias ataskaitas Miškų darbo grupei, taip pat ES misijos Konge vadovams ir atstovams. Po kiekvieno derybų raundo šalys surengdavo viešus informacinius susitikimus, kad suinteresuotąsias šalis informuotų apie derybų eigą. Be to, Kongas laikėsi dalyvavimu grindžiamo požiūrio, į susitarimo rengimą įtraukdama pilietinę visuomenę ir privatųjį sektorių. Susitarime nagrinėjami visi Tarybos derybų nurodymuose numatyti klausimai. Susitarimu sukuriama FLEGT licencijavimo schemos struktūra, institucijos ir sistemos. Jame nustatomos tiekimo grandinės kontrolės priemonės, teisinės atitikties sistema ir sistemos nepriklausomo audito reikalavimai. Šie punktai pateikiami susitarimo prieduose, išsamiai aprašant struktūras, kuriomis užtikrinamas išduodamų FLEGT licencijų teisėtumas. Kongas apibrėžė per išsamias konsultacijas su suinteresuotosiomis šalimis taikytinus teisės aktus. Tai įmonių eksploatavimo ir registravimo teisių suteikimo, taip pat miškų valdymo įstatymai ir taisyklės, darbo ir aplinkos teisės aktai, mokestiniai reikalavimai, socialiniai įpareigojimai, kaip antai vietos savivaldų, čiabuvių gyventojų ir pilietinės visuomenės dalyvavimas, kiti medienos transporto ir pardavimo teisės aktuose numatyti įpareigojimai, taip pat eksporto reikalavimai. Susitarimas taikomas ne tik Reglamento (EB) Nr. 2173/2005 dėl FLEGT licencijavimo schemos II priede išvardytiems, bet ir visiems kitiems eksportuojamos medienos produktams; taip Kongas įsipareigoja sukurti sistemą, kuria Sąjungai būtų suteikta garantija, kad visi iš šios šalies gaunami miško produktai pagaminti teisėtai – tai turėtų teigiamai bei tvariai prisidėti prie Kongo augimo. Susitarime numatoma importo kontrolė prie Sąjungos sienų, kaip nustatyta Reglamente (EB) Nr. 2173/2005 dėl FLEGT licencijavimo schemos ir jo įgyvendinimo reglamente (EB) Nr. 1024/2008. Susitarime aprašoma Kongo FLEGT licencija, kurios forma atitinka minėtame įgyvendinimo reglamente nustatytą formą. Susitarimu įsteigiamas Jungtinis susitarimo įgyvendinimo komitetas – FLEGT licencijavimo schemos srities dialogo ir bendradarbiavimo su Sąjunga mechanizmas. Taip pat nustatomi suinteresuotųjų šalių dalyvavimo, socialinės apsaugos teikimo, skaidrumo, įgyvendinimo poveikio stebėjimo ir įgyvendinimo ataskaitų rengimo principai. Susitarime nustatomas susitarimo įsigaliojimo ir licencijavimo schemos įgyvendinimo laikas ir procedūros. Kadangi Kongas modernizuos ir pertvarkys savo reglamentavimo bei informacijos valdymo sistemą, įdiegs išsamesnę tiekimo grandinės kontrolę ir sukurs nepriklausomą teisinės atitikties tikrinimo sistemą, prireiks dvejų-trejų metų, kol bus sukurtos ir išbandytos naujos sistemos, taip pat sustiprinti viešosios administracijos, pilietinės visuomenės ir privačiojo sektoriaus gebėjimai atlikti numatytas užduotis. Numatoma, kad FLEGT licencijavimo schema visiškai veiks iki 2011 m. vidurio. Prieš ES priimant FLEGT licencijas, licencijų schema bus įvertinta pagal susitarime nustatytus kriterijus. 2010/0062 (NLE) Pasiūlymas TARYBOS SPRENDIMAS dėl Europos Sąjungos ir Kongo Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Sąjungą importuojamais medienos produktais (FLEGT) sudarymo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalies pirmąją pastraipą ir 4 dalies pirmąją pastraipą, kartu su 218 straipsnio 6 dalies a punktu, atsižvelgdama į Europos Komisijos pasiūlymą, atsižvelgdama į Europos Parlamento pritarimą[5], kadangi: (1) 2003 m. gegužės mėn. Europos Komisija paskelbė ES miškų teisės aktų vykdymo, miškų valdymo ir prekybos (FLEGT)[6] veiksmų planą, kuriame paraginta imtis priemonių kovoti su neteisėtu miškų kirtimu sudarant savanoriškus partnerystės susitarimus su medieną gaminančiomis šalimis. 2003 m. spalio mėn. Taryba priėmė išvadas dėl veiksmų plano[7], o 2005 m. liepos mėn. Europos Parlamentas priėmė rezoliuciją[8]. (2) Remiantis […] Tarybos sprendimu 2010/XXX[9] Komisija […] pasirašė Europos Sąjungos ir Kongo Respublikos savanoriškos partnerystės susitarimą dėl miškų teisės aktų vykdymo, miškų valdymo ir prekybos į Europos Sąjungą importuojamais medienos produktais (FLEGT), numatant, kad šis susitarimas bus sudarytas vėliau. (3) Susitarimas turėtų būti sudarytas, NUSPRENDĖ: 1 straipsnis Šiuo sprendimu sudaromas Europos Sąjungos ir Kongo Respublikos susitarimas dėl miškų teisės aktų vykdymo, miškų valdymo ir prekybos į Europos Sąjungą importuojamais medienos produktais (FLEGT). Susitarimo tekstas pridedamas prie šio sprendimo. 2 straipsnis Tarybos pirmininkas įgaliojamas paskirti asmenį, įgaliotą Europos Sąjungos vardu paskelbti susitarimo 28 straipsnyje numatytą pranešimą, kuriuo išreiškiamas Europos Sąjungos sutikimas laikytis susitarimo. 3 straipsnis Europos Sąjungai Jungtiniame susitarimo įgyvendinimo komitete, įsteigtame pagal susitarimo 19 straipsnį, atstovauja Komisijos atstovai. Valstybės narės gali dalyvauti Jungtinio susitarimo įgyvendinimo komiteto posėdžiuose kaip Europos Sąjungos delegacijos narės. 4 straipsnis Siekiant pataisyti susitarimo priedus remiantis susitarimo 26 straipsniu Komisija įgaliojama Reglamento (EB) Nr. 2173/2005 11 straipsnio 3 dalyje nustatyta tvarka Europos Sąjungos vardu patvirtinti tas pataisas. 5 straipsnis Sprendimas įsigalioja jo priėmimo dieną. Jis skelbiamas Europos Sąjungos oficialiajame leidinyje . Susitarimo įsigaliojimo data skelbiama Europos Sąjungos oficialiajame leidinyje . Priimta Briuselyje Tarybos vardu Pirmininkas [1] COM(2003) 251. [2] OL C 268, 2003 11 7. [3] OL L 347, 2005 12 30. [4] Tarybos riboto naudojimo dokumentas Nr. 15102/05. [5] OL C [...], [...], p. [...]. [6] COM(2003) 251. [7] OL C 268, 2003 11 7. [8] OL C157E, 2006 7 6, p. 482. [9] OL L […], […], p. […].